*11./ ( sz.) napirend*

Előterjesztve: a Közoktatási, Közművelődési, Sport

Egészségügyi, Szociális és Lakásügyi Bizottsághoz

**E L Ő T E R J E S Z T É S**

**a Képviselő-testület 2023. március 30-i rendes ülésére**

**Tárgy: Javaslat a Magyarok Nagyasszonya Ferences Rendtartománnyal a házi segítségnyújtás, a szociális étkeztetés és az idősek nappali ellátására megkötött ellátási szerződés módosítására**

**Készítette:** …………………………………

Ötvös Zoltán osztályvezető

Intézményirányítási Osztály s.k.

**Egyeztetve:** …………………………………

Vargáné Luketics Gabriella

humánszolgáltatási igazgató s.k.

**Látta:** ……………………………………

dr. Szalai Tibor jegyző

……………………………..

dr. Silye Tamás jegyzői igazgató

*A napirend tárgyalása zárt ülést nem igényel.*

**Tisztelt Képviselő-testület!**

A szociális igazgatásról és a szociális ellátásokról szóló 1993. évi III. törvény (továbbiakban: Szt.) 120. §-a szerint:

„*A helyi önkormányzat, illetve a társulás, valamint a Kormány, illetve más állami szerv a szociális szolgáltatást vagy a pihenéshez való jog érvényesülését szolgáló szolgáltatást egyházi vagy más, nem állami szervvel, egyházi fenntartóval vagy nem állami fenntartóval kötött ellátási szerződés útján is biztosíthatja.”*

A Budapest Főváros II. Kerületi Önkormányzat és a Kájoni János Ferences Ház Alapítvány 1996-ban kötött első alkalommal ellátási szerződést a Gondviselés Háza Gondozási Központ és Idősek Klubja (1025 Budapest, Szilfa u. 4.) intézményen (továbbiakban: Intézmény) keresztül a személyes gondoskodás keretébe tartozó kötelező önkormányzati szociális alapszolgáltatások - szociális étkeztetés, házi segítségnyújtás, idősek nappali ellátása - biztosítása tárgyában.

Az Intézmény fenntartója, jogutódlással 2000. április 11. napjától a Magyarok Nagyasszonya Ferences Rendtartomány lett (továbbiakban: Rendtartomány).

A Rendtartomány által fenntartott Intézmény a Budapest Főváros II. Kerületi Önkormányzat Képviselő-testületének a szociális igazgatásról és egyes szociális és gyermekjóléti ellátásokról szóló 3/2015.(II.27.) önkormányzati rendelete 1. melléklete szerinti ellátási területen biztosítja a fent nevesített szociális alapszolgáltatásokat.

Berhidai Lajos Géza tartományfőnök a II. kerület polgármesteréhez intézett, 2022. április 4-én kelt levelében az ellátási szerződésben meghatározott önkormányzati hozzájárulás mértékének emelését kérte, hivatkozással arra, hogy 2016. év óta nem módosult a szerződés, változatlan összegű támogatásban részesül a Rendtartomány.

A tartományfőnök a kérelmében előadta, hogy az üzemanyag, energia, rezsi költségek, bérek növekedése miatt már nem tudják az eddigi önkormányzati támogatás alapján a megszokott magas szakmai színvonalon ellátni az Önkormányzat kötelező feladatát. A beadványban foglaltak szerint a 2022. évben a Rendtartomány a hiányzó költségeket átvállalta, a szerződés módosítást 2023. január 1-jétől kérelmezte.

Javasolt a szerződést nem visszamenőleges hatállyal, hanem 2023. április 1. napjától megkötni, azzal a kikötéssel, hogy az első negyedévben keletkezett díjkülönbözet 2023. április hónapban kiegyenlítésre kerüljön.

A felek között jelenleg fennálló 2016. évi *OK-1220/2016. pénzügyi nyilvántartású szerződés az előterjesztés mellékletét képezi.*

A Rendtartomány a 2023. évi költségvetésében tervezett kiadások és ráfordítások figyelembevételével, az igényelt állami normatív támogatás, az egyházi kiegészítő támogatás, valamint az ellátottak által fizetendő átlagos személyi térítési díj összegének számításával kérelmezte az önkormányzati támogatások mértékének emelését.

Az önkormányzati támogatások mértékét a Rendtartomány önköltség számítási adatokkal támasztotta alá.

Jelenleg a **házi segítségnyújtás** szolgáltatásért 2000 Ft/óra hozzájárulást fizet az Önkormányzat, mely 2023. január 1-jétől **2390 Ft/óra** összegre növekedne.

A szociális étkeztetés biztosításáért az eddigiekben 210 Ft/fő/nap támogatási összeg terhelte az Önkormányzatot. A Rendtartomány kérelmezte, hogy szociális étkeztetés vonatkozásában a támogatás mértéke eltérően legyen meghatározva aszerint, hogy az ellátott helyben fogyasztja el az ebédet, elviszi vagy házhoz szállítással kéri. Az ellátottak egy kisebb csoportja helyben fogyasztja el a megrendelt ebédet, míg nagyobb részük kéri a szállítást, ennek önköltségét megnöveli a szállítás és a tároló edények ára is.

A 3/2015. (II.27.) önkormányzati rendelet 2.1. melléklete is szállítás nélküli és a szállítással igénybe vett szociális étkeztetésért fizetendő személyi térítési díjat határoz meg. A fentiek miatt az önkormányzati támogatás **az étkezés helyben fogyasztással, elvitellel: 530 Ft/nap/fő,** az **étkezés házhozszállítással: 800 Ft/fő/nap** összegre emelkedne.

Az idősek nappali ellátása támogatására jelenleg 23 965 Ft/hó/ellátott (1155 Ft/nap) összeget biztosít a Rendtartománynak az Önkormányzat, az ellátottak térítésmentesen látogathatják az intézményt, és az ott szervezett programokat. *(Az idősek nappali ellátása az önkormányzati fenntartású intézményekben is térítésmentes ellátás.)*

Az elmúlt években jelentősen megnövekedtek az intézmény költségei, különösen a bérköltség, az anyag- és energia költség. Az önkormányzati hozzájárulás összege **1200 Ft/nap/ellátott összegre** módosulna.

Az Önkormányzat a személyes gondoskodást nyújtó szociális feladatok Rendtartomány általi ellátására a Budapest Főváros II. Kerületi Önkormányzat Képviselő-testületének 6/2023.(II.28.) rendelete az Önkormányzat 2023. évi költségvetéséről 9. sz. tábla II. a 11. sor 4. oszlopában

62 000 000 Ft-ot különített el, mely a fent megjelölt szociális alapszolgáltatások feladat ellátására fedezetet biztosít.

A szerződő felek egyeztetése alapján az ellátási szerződés megkötése óta eltelt időszak jogszabályi változásai, a hivatal szervezeti átalakulása, bizottsági névváltozása indokolttá teszik, hogy a 2016. április 25. napján kelt, OK-1220/2016. pénzügyi nyilvántartású számú ellátási szerződés közös megegyezéssel való megszüntetésével egyidejűlegegy új szerződés kerüljön megkötésre.

*A szerződés tervezete a határozati javaslat mellékletét képezi.*

Az Szt. 122. §-a szerint*„a helyi önkormányzat képviselő-testülete az ellátási szerződés megkötését, a szerződés módosítását, illetve megszüntetését nem ruházhatja át.”*

A fentiek alapján kérem a Tisztelt Képviselő-testületet szíveskedjék megtárgyalni és elfogadni a határozati javaslatot.

**HATÁROZATI JAVASLAT**

A Képviselő-testület úgy dönt, hogy a Magyarok Nagyasszonya Ferences Rendtartománnyal(székhely: 1024 Budapest, Margit krt. 23., képviseli: Berhidai Lajos Géza tartományfőnök, adószám: 19001009-2-41) a szociális étkeztetés, a házi segítségnyújtás, az idősek nappali ellátása szociális alapszolgáltatások biztosítására -  e határozat mellékletét képező – ellátási szerződést egyező akaratnyilvánítással 2023. április 1-jétől megköti, ezzel egyidejűleg a 2016. április 25. napján megkötött OK-1220/2016. pénzügyi nyilvántartású számú ellátási szerződés hatályát veszti, azzal, hogy az új szerződés szerint megállapított támogatás összegét 2023. január 1-jétől érvényesítik a keletkezett díjkülönbözet teljesítése mellett.

A Képviselő-testület egyúttal felhatalmazza a Polgármestert - a szükséges technikai jellegű módosításokkal kiegészített - ellátási szerződés aláírására.

**Felelős:** Polgármester

**Határidő:** 2023. május 31.

*(A határozati javaslat elfogadásához egyszerű többségű szavazati arány szükséges.)*

**Budapest, 2023. március 27.**

**Kovács Márton**

alpolgármester s.k.

*Határozati javaslat melléklete*

**ELLÁTÁSI SZERZŐDÉS**

amely létrejött egyrészről a

**Budapest Főváros II. Kerületi Önkormányzat**

székhely: 1024 Budapest, Mechwart liget 1.

törzskönyvi azonosító szám: 735650

adószám: 15735650-2-41

KSH statisztikai számjel: 15735650-8411-321-01

számlaszám: 12001008-00201761-00100004

képviseli: Örsi Gergely polgármester

mint szolgáltatást igénybe vevő (a továbbiakban:**Megbízó**)

másrészről a

**Magyarok Nagyasszonya Ferences Rendtartomány**

székhely: 1024 Budapest, Margit krt. 23.

adószám: 19001009-2-41

számlaszám: ……………………………

statisztikai számjele: 19001009 9491 555 01

képviseli: Berhidai Lajos Géza tartományfőnök

mint szolgáltatást végző (a továbbiakban:**Megbízott**),

* a továbbiakban együttesen említve **Felek** között - a lent megjelölt helyen és időben az alábbi feltételekkel.

**I. A szerződés tárgya**

1.1. A Felek jelen ellátási szerződést a szociális igazgatásról és a szociális ellátásokról szóló 1993. évi III. törvény (továbbiakban: Szt.) 86. § (1) bekezdés b) - c) pontja valamint (2) bekezdés b) pontjának rendelkezései szerint a személyes gondoskodás keretébe tartozó szociális alapszolgáltatások - szociális étkeztetés, házi segítségnyújtás, idősek nappali ellátása - kötelező önkormányzati feladat biztosítása érdekében kötik meg a Megbízó Képviselő-testületének ……./2023. (III.30) számú határozata alapján.

1.2. Jelen ellátási szerződés alapján a Megbízott által ellátandó feladatok különösen:

- legalább napi egyszeri meleg étkezéséről kell gondoskodni azoknak a szociálisan rászorult személyeknek, akik azt önmaguk, illetve eltartottjaik részére tartósan vagy átmeneti jelleggel nem képesek biztosítani, különösen koruk, egészségi állapotuk, fogyatékosságuk, pszichiátriai betegségük, szenvedélybetegségük miatt. Az ellátott kérelmére a hétvégén és munkaszüneti napokon is biztosítandó az étkeztetés.

- házi segítségnyújtás keretében a szolgáltatást igénybe vevő személy saját lakókörnyezetében kell biztosítani az önálló életvitel fenntartása érdekében szükséges ellátást. A házi segítségnyújtás keretében szociális segítést vagy – a szociális segítés tevékenységeit is magába foglaló – személyi gondozást kell nyújtani.

- az idősek nappali ellátását elsősorban a saját otthonukban élő, tizennyolcadik életévüket betöltött, egészségi állapotuk vagy idős koruk miatt szociális és mentális támogatásra szoruló, önmaguk ellátására részben képes személyek részére biztosít lehetőséget a napközbeni tartózkodásra, társas kapcsolatokra, valamint az alapvető higiéniai szükségleteik kielégítésére kell biztosítani.

**II. A szociális ellátásban részesítendők köre, száma, az ellátás igénybe vétele**

2.1.Jelen ellátási szerződés tárgyát képező szociális étkeztetés, házi segítségnyújtás és idősek nappali ellátása igénybe vételére jogosult az a személy, akinek bejelentett lakcíme Budapest II. kerület közigazgatási területén van. A Megbízott által ellátandó illetékességi területet a Budapest Főváros II. Kerületi Önkormányzat Képviselő-testületének a szociális igazgatásról és egyes szociális és gyermekjóléti ellátásokról szóló 3/2015.(II.27.) önkormányzati rendelete 1. melléklete szabályozza. Ettől eltérni csak kivételesen esetekben, ugyanezen szociális alapszolgáltatásokat nyújtó önkormányzati fenntartású intézményekkel történő egyeztetést követően lehetséges.

2.2. A Megbízott az 1.1. pontban részletezett feladatokat a Magyarok Nagyasszonya Ferences Rendtartomány által fenntartott Gondviselés Háza Gondozási Központ és Idősek Klubja (székhely: 1025 Budapest, Szilfa u. 4., a Budapest Főváros Kormányhivatala által a BP/0502/667-1/2019. ügyiratszámon, 2019. február 28-án napján kiadott szolgáltatói nyilvántartási bejegyzéssel rendelkező, ágazati azonosítója S002735) engedélyesen (továbbiakban: Intézmény) keresztül biztosítja.

2.3. A Megbízott vállalja, hogy az 1.1. pont szerinti szociális alapszolgáltatásokat az Intézmény hatályos szolgáltatói nyilvántartásában foglaltak alapján, az abban meghatározott létszámig – szociális étkeztetést 174 főig, házi segítségnyújtást 105 főig, idősek nappali ellátását 30 fő létszámig - a hatályos szakmai jogszabályi előírásoknak és szakmai-módszertani követelményeknek megfelelően, továbbá az Intézmény által elkészített szakmai program alapján biztosítja.

2.4. Az 1.1. pont szerinti ellátások közül a szociális étkeztetést a Megbízott a szolgáltatást nyújtó Intézményében, vagy kiszállítással az ellátott otthonában, a házi segítségnyújtást az ellátott otthonában, az idősek nappali ellátását az Intézményben biztosítja.

2.5. A személyes gondoskodás keretébe tartozó szociális étkeztetés, házisegítségnyújtás és időskorúak nappali intézményi ellátásának igénybevétele önkéntes, az ellátott kérelmére történik.

2.6. Az ellátás igénybevételéről a Megbízott vagy az általa megbízott személy és az ellátást igénylő megállapodást köt.

2.7. A megállapodás tartalmazza az ellátás várható időtartamát, a szolgáltatás formáját és módját, a személyi térítési díj megállapítására, fizetésére vonatkozó szabályokat, illetve az ellátás kezdetének időpontját és a megszüntetésének lehetséges módját, valamint az igénybevevő természetes személyazonosító adatait.

**IIII. A Megbízott kötelezettségei**

3.1. A Megbízott ellátja a 1.1. pontban felsorolt szociális alapszolgáltatásokat.

3.2. A Megbízott a 1.1. pontban meghatározott szociális alapszolgáltatásokat azok szakmai tartalmára vonatkozó külön jogszabályok és szakmai követelmények, nyilvántartási és adatkezelési kötelezettségek betartása mellett végzi, az azokban megkövetelt személyi és tárgyi feltételekkel rendelkezik.

3.3. A Megbízott kötelezettséget vállal arra, hogy a vonatkozó jogszabályokban foglalt adatkezelési és adatvédelmi szabályokat betartja.

3.4. A Megbízott az Szt. 121. § (2) bekezdés j) pontja alapján az adatszolgáltatási, valamint statisztikai adatgyűjtési kötelezettségének eleget tesz és a szükséges adatokat a Megbízó rendelkezésére bocsátja. Az adatokat a Megbízott a valóságnak megfelelő tartalommal térítésmentesen köteles szolgáltatni.

3.5. A Felek kötelesek minden olyan változásról, rendkívüli eseményről egymást értesíteni, amelyek az ellátási szerződés tartalmára érdemi hatással vannak és egyeztetést, illetőleg további intézkedést igényelnek.

3.6. A Megbízott haladéktalanul köteles a Megbízót írásban tájékoztatni, amennyiben akadályba ütközik az ellátási szerződésben foglalt kötelezettségeinek teljesítése.

3.7. A Megbízó az ellátási szerződés tárgyát képező szociális alapszolgáltatások ellátását ellenőrizheti. A Megbízott és az Intézmény köteles az ellenőrzés során a Megbízó megbízottjának átadni az ellenőrzéshez szükséges valamennyi iratot, illetve köteles biztosítani az iratokba való betekintést. Ez alól kivételt képez az ellátást igénybe vevőkre vonatkozóan az egészségügyi és a hozzájuk kapcsolódó személyes adatok kezeléséről és védelméről szóló 1997. évi XLVII. törvényben meghatározott egészségügyi adatok megismerése.

**IV. A Megbízó kötelezettségei**

4.1. A Megbízó az éves költségvetési rendeletében megtervezi és biztosítja e szerződés tárgyát képező szolgáltatáshoz a pénzügyi fedezet felső határát.

4.2. A Megbízó kötelezettséget vállal, hogy az ellátási szerződést a helyben szokásos módon közzéteszi, a lakosságot tájékoztatja a szolgáltatásnak a településen való elérhetőségéről, a szolgáltatás helyéről és rendeletében meghatározott személyi térítési díjakról.

**V. A szolgáltatás finanszírozása, a szolgáltatáshoz kapcsolódó térítési díjak**

5.1. Felek megállapodnak abban, hogy a 1.1. pontban meghatározott feladatra a Magyarország mindenkori éves költségvetésében meghatározott állami normatív hozzájárulást a Megbízott igényli és használja fel.

5.2. A Megbízott részére megállapított önkormányzati támogatás összege:

**szociális étkeztetés helyben fogyasztással, elvitellel: 530 Ft/ fő/nap/**

**szociális étkeztetés házhoz szállítással: 800 Ft/fő/nap**

**házi segítségnyújtás: 2.390 Ft/óra**

**idősek nappali ellátása: 1.200 Ft/fő/nap**

5.3. Az elszámoláshoz az intézmény havi kimutatást készít a jogszabály által kötelezően előírt nyilvántartás szerint rögzített feladatmutatók alapján.

5.4.A havi összesítésekről a Megbízott fenntartásában lévő, és a jelen szerződés szerinti szolgáltatások nyújtásában közreműködő Intézmény -  a tárgyhót követő hónap 10. napjáig értesíti a Megbízót. A támogatást a Megbízó a mindenkori leigazolt adagok, ellátottak és gondozási órák száma alapján havonként - a tárgyhót követő hónap 20. napjáig - közvetlenül a feladatot ellátó Intézmény Erste Banknál vezetett 11600006-00000000-14658936 sz. számlájára átutalással teljesíti.

5.5. A Megbízó fizetési kötelezettségét az ellátási szerződésben szereplő bankszámlaszámától eltérő pénzforgalmi jelzőszámú bankszámlára akkor teljesíti, amennyiben a Megbízott cégszerűen aláírt dokumentumban jelenti be a változást.

5.6. A Megbízott az intézményi térítési díjat a mindenkori vonatkozó jogszabályi rendelkezések maradéktalan betartásával köteles meghatározni.

5.7.A Megbízott az ellátási szerződés alapján nyújtott szolgáltatásért személyi térítési díj beszedésére jogosult.

5.8. Az ellátást igénybe vevő által fizetendő személyi térítési díj - a hatályos jogszabályokat alapul véve – a Budapest Főváros II. Kerületi Önkormányzat Képviselő-testületének a szociális igazgatásról és egyes szociális és gyermekjóléti ellátásokról szóló 3/2015.(II.27.) önkormányzati rendeletének 2. mellékletében meghatározott térítési díj táblázata alapján kerül meghatározásra.

5.9. A Megbízott a személyi térítési díj alapösszegét egyedi esetben méltányosságból csökkentheti, illetve elengedheti, az ebből származó bevétel kiesés a Megbízottat terheli.

5.10. A Megbízott a tárgyévet követő március 31. napjáig szakmai és pénzügyi beszámoló formájában évente egyszer írásban köteles beszámolni az illetékes szakmai bizottságnak a tárgyévben végzett szakmai tevékenységéről, a pénzügyi mutatószámainak alakulásáról.

5. 11. Az 5.2. pontban megjelölt önkormányzati támogatás következő évi összegéről a Felek tárgyév december 15-éig egyeztetnek.

**VI. Az ellátási szerződés hatálya, felmondás**

6.1. Jelen ellátási szerződés megszűnik

- az Intézmény jogutód nélküli megszűnésével,

- a feleknek az ellátási szerződés megszüntetésére vonatkozó közös megegyezésével,

- felmondás esetén,

- ha az Intézmény a szakmai programjával, a működési engedélyében foglaltakkal ellentétes tevékenységet végez, és a törvényességi felügyeletét ellátó szerv ezt megállapítja.

6.2. A Felek az ellátási szerződést közös megegyezéssel bármikor jogosultak megszüntetni.

6.3. Az ellátási szerződés megszüntetése esetén a Felek külön megállapodásban rendelkeznek a kölcsönös elszámolás módjáról, időpontjáról, a Felek esetleges – az ellátási szerződés megszűnését követő időszakra vonatkozó – kötelezettségeiről.

6.4. A Felek az ellátási szerződést rendes felmondással, 3 (három) havi felmondási idővel, a másik fél székhelyére megküldött, írásban tett nyilatkozattal szüntethetik meg.

6. 5. Rendkívüli felmondásnak azonnali hatállyal van helye, ha a másik a fél jelen ellátási szerződésben vállalt kötelezettségeit súlyosan megszegi, különösen,

a) ha az ellátást igénybe vevő/k élete, testi épsége, egészsége kerül veszélybe a végzett tevékenység, mulasztás következményeként, vagy

b) az Intézmény a szerződésben vállalt szolgáltatást folyamatosan nem végzi vagy bizonyítottan a jogszabályok, szakmai szabályok súlyos megsértésével, illetve a szükséges hatósági engedélyek nélkül végzi.

6.6. Az ellátási szerződés bármely okból történő megszüntetése esetén kötelesek a Felek a felmondási idő alatt a kötelezettségeiket teljesíteni, az Intézmény köteles biztosítani az ellátást igénybe vevők részére az 1.1. pontban nevesített szociális alapszolgáltatásokat.

|  |
| --- |
| **VII. Kártérítés** |

7.1. A Megbízott vállalja, hogy a szolgáltatás időszakos hiánya, illetve az ellátási szerződésnek az Intézménynek felróható okból történő azonnali felmondása esetén – a ténylegesen bekövetkezett kár erejéig – kártérítést fizet a Megbízó részére a kiesett szolgáltatás vonatkozásában és időtartamára.

7.2. A kiesett szolgáltatással kapcsolatos fizetési kötelezettség vonatkozásában a Polgári Törvénykönyvről szóló 2013. évi V. törvény (a továbbiakban: Ptk.) 6:48. §-a szerinti kamatfizetési kötelezettség áll fenn.

**VIII. Érdekvédelem, a panaszok kezelése**

8.1. A Megbízott szakmai tevékenysége során kiemelt figyelmet fordít arra, hogy az ellátás igénybe vevőt megilleti a személyes adatainak védelme, a magánéletével kapcsolatos titokvédelem, valamint megilleti az alkotmányos jogok maradéktalan és teljes körű tiszteletben tartása.

8.2. Az ellátást igénybe vevő jogosult a számára egyéniesített formában megadott teljes körű tájékoztatásra: joga van tájékoztatást kérni és kapni a szolgálat által nyújtott szolgáltatások jellemzőiről, azok elérhetőségéről és az igénybevétel rendjéről, valamint az ellátottakat megillető jogokról és azok érvényesítéséről, továbbá jogosult megismerni a róla készült dokumentációban szereplő adatokat.

8.3. A Megbízott biztosítja, hogy az ellátást igénybe vevő tájékoztatást kapjon az ellátottjogi képviselő által nyújtható segítségadás lehetőségéről, az ellátottjogi képviselő elérhetőségéről, valamint támogatja az ellátottjogi képviselő érdekvédelmi tevékenységét.

8.4. A Megbízott az ellátási szerződés tárgyát képező tevékenységével kapcsolatos panaszokat köteles haladéktalanul, legkésőbb a panasz beérkezésétől számított 15 (tizenöt) napon belül kivizsgálni, illetve a panaszost és a Megbízót a vizsgálat eredményéről, a megtett intézkedésekről 15 (tizenöt) napon belül írásban tájékoztatni.

8.5. A Megbízó a Megbízott – ellátási szerződésben foglalt – tevékenységével összefüggésben a hozzá érkezett, keletkezett észrevételeket, panaszokat azok beérkezését követő 8 (nyolc) napon belül továbbítja a Megbízott részére.

**IX. Záró rendelkezések**

9.1. Az ellátási szerződés alapját különösen az alábbi jogszabályok határozzák meg:

- az Szt.;

- az információs önrendelkezési jogról és az információszabadságról szóló 2011. évi   
 CXII. törvény;

- a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SzCsM rendelet;

- a személyes gondoskodást nyújtó szociális ellátások igénybevételéről szóló 9/1999. (XI. 24.) SzCsM rendelet;

- a személyes gondoskodást nyújtó szociális ellátások térítési díjáról szóló 29/1993. (II. 17.) Korm. rendelet;

* a személyes gondoskodást végző személyek továbbképzéséről és a szociális szakvizsgáról szóló 9/2000. (VIII. 4.) SzCsM rendelet;

- a Budapest Főváros II. Kerületi Önkormányzat Képviselő-testületének a szociális igazgatásról és egyes szociális és gyermekjóléti ellátásokról szóló 3/2015.(II.27.) önkormányzati rendelete

- Magyarország – az ellátási szerződés fennállásának időtartamára vonatkozó – éves költségvetéséről szóló törvény(ek), rendeletek.

9.2. Az ellátási szerződés módosításához, megszüntetéséhez  a Budapest Főváros II. Kerületi Önkormányzat Képviselő-testületének döntése szükséges.

9.3. Felek az ellátási szerződésből adódóan keletkezett jogvitákat elsősorban tárgyalásos formában kötelesek rendezni.

9.4. Az ellátási szerződésben nem szabályozott kérdésekben a Ptk., az Szt. és a hatályos egyéb jogszabályok rendelkezései az irányadóak.

9.5. A Felek kötelezettséget vállalnak, hogy az alkalmazottaik és teljesítési segédeik az ellátási szerződésben rögzített és annak teljesítése során egymás tudomására jutott kapcsolattartási adatait kizárólag jelen ellátási szerződéssel kapcsolódóan, annak teljesítéséhez szükséges mértékben, az adatvédelmi jogszabályoknak és elvárásoknak megfelelően kezelik.

9.6. A Megbízott az ellátási szerződés aláírásával nyilatkozik arról, hogy a nemzeti vagyonról szóló 2011. évi CXCVI. törvény 3. § (1) bekezdés 1. pontjában meghatározott átlátható szervezetnek minősül. Vállalja, hogy ezen nyilatkozatban foglaltak változása esetén a változásról haladéktalanul tájékoztatja a Megbízót. A Felek rögzítik, hogy a Megbízót azonnali hatályú felmondási vagy – amennyiben a teljesítésre még nem került sor – elállási jog illeti meg, ha a Megbízott a jelen pontban meghatározott nyilatkozatot valótlan tartalommal tette meg vagy a nyilatkozatban foglaltak változására vonatkozó tájékoztatási kötelezettségét elmulasztja.

9.7. Felek jelen ellátási szerződést egyező akaratnyilvánítással 2023. április 1-jétől határozatlan időre kötik, ezzel egyidejűleg a 2016. április 25. napján megkötött OK-1220/2016. pénzügyi nyilvántartású számú ellátási szerződés hatályát veszti, azzal, hogy e szerződés 5.2. pontjában megállapított támogatási összegeket 2023. január 1-jétől érvényesítik a keletkezett díjkülönbözet teljesítése mellett.

A Felek az ellátási szerződés elolvasták, közösen értelmezték, és mint akaratukkal mindenben megegyezőt, jóváhagyólag és saját kezűleg 4 (négy) példányban írták alá, amelyből 2 (kettő) – 2 (kettő) példány a Megbízót, a Megbízottat illeti meg.

**……………………. …………………………**


**Budapest Főváros Magyarok Nagyasszonya**


**II. Kerületi Önkormányzat Ferences Rendtartomány**


**Örsi Gergely Berhidai Lajos Géza**


**polgármester tartományfőnök**


*az előterjesztés melléklete*

****

****

**

**

**